ปั้น Cluster Farm Outlet ต่อยอดความสำเร็จ สนับสนุนศูนย์จำหน่ายสินค้าเกษตรชุมชนระดับภาค
?นายอุดม ศรีสมทรง รองอธิบดีกรมการค้าภายใน เปิดเผยว่า ตั้งแต่ปี 2552 กรมฯ ได้ดำเนินโครงการส่งเสริมและพัฒนาศูนย์จำหน่ายสินค้าเกษตรชุมชน (Farm Outlet) เป็นศูนย์กลางให้กับเกษตรกรได้นำผลผลิตทางการเกษตรและผลิตภัณฑ์แปรรูปมาจำหน่าย  โดยไม่ผ่านคนกลาง ควบคู่ไปกับการพัฒนาชุมชนให้มีความเข้มแข็งและพึ่งพาตนเองได้ ในปี 2564 ได้จัดตั้ง “ศูนย์จำหน่ายสินค้าเกษตรชุมชนระดับภาค” ภายใต้ชื่อ “Cluster Farm Outlet” เพื่อต่อยอด พัฒนา เชื่อมโยงและยกระดับศูนย์ Farm Outlet ให้เป็นศูนย์กระจายสินค้าเกษตรที่มีประสิทธิภาพและศักยภาพสามารถแข่งขันในตลาดได้ จำนวน 4 แห่ง ได้แก่ โอทอป น่าน (ศูนย์แสดงและจำหน่ายสินค้าโอทอปประชารัฐ จังหวัดน่าน) คลัสเตอร์ภาคเหนือ ร้านหนูจวบ OTOP &amp; Farm Outlet จังหวัดประจวบคีรีขันธ์ คลัสเตอร์ภาคกลาง ร้านออร์แกนิคฟาร์มเอาท์เล็ท อุทยานบัว จังหวัดสกลนคร คลัสเตอร์ภาคตะวันออกเฉียงเหนือ  และร้านทางไทย Farm Outlet (บ้านทางไทย โฮมสเตย์) จังหวัดสงขลา คลัสเตอร์ภาคใต้?นอกจากนี้ กรมฯ ได้ให้การสนับสนุนศูนย์จำหน่ายสินค้าเกษตรชุมชนระดับภาค  (Cluster Farm Outlet) ในด้านการผลิตและการตลาดให้สามารถตอบสนองความต้องการของผู้บริโภคในพื้นที่ต่างๆ เป็นกลไกสำคัญในการช่วยเหลือให้ผู้ประกอบการ ผู้ผลิตสินค้าและเกษตรกรรายย่อยได้มีช่องทางจำหน่ายสินค้า สร้างการกระจายรายได้ในชุมชนด้วยการพัฒนาสถานที่จำหน่ายให้สวยงามและพัฒนาผลิตภัณฑ์ให้มีคุณภาพ เพื่อส่งเสริมให้ศูนย์ฯ เป็นจุดเช็คอิน หรือสถานที่แวะพักระหว่างทาง สำหรับนักท่องเที่ยวได้อีกด้วย